2015. gada Noteikumi Nr.

Rīgā (prot. Nr. .§)

**Darbības programmas „Izaugsme un nodarbinātība” 8.4.1.specifiskā atbalsta mērķa “Pilnveidot nodarbināto personu profesionālo kompetenci” 8.4.1.1.pasākuma “Izmēģinājumprojekts bezdarba riskam pakļauto nodarbināto personu atbalstam” īstenošanas noteikumi**

Izdoti saskaņā ar Eiropas Savienības struktūrfondu un Kohēzijas fonda 2014.–2020.gada plānošanas perioda vadības likuma 20.panta 6. un 13.punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” 8.4.1.specifiskā atbalsta mērķa “Pilnveidot nodarbināto personu profesionālo kompetenci” (turpmāk – atbalsta mērķis) 8.4.1.1.pasākumu “Izmēģinājumprojekts bezdarba riskam pakļauto nodarbināto personu atbalstam” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Sociālā fonda projekta iesniedzējam;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. pasākuma īstenošanas nosacījumus, tai skaitā vienošanās par projekta īstenošanu vienpusēja uzteikuma nosacījumus.

2. Pasākuma mērķis ir nodrošināt atbalstu šo noteikumu 3.punktā minētajai mērķa grupai, lai preventīvi mazinātu bezdarba iestāšanās risku un nodrošinātu ātrāku pielāgošanos mainīgajam darba tirgus pieprasījumam.

3. Pasākuma mērķa grupa ir personas, kas ir darba tiesiskajās attiecībās, vai pašnodarbinātas personas, kurām nepieciešami profesionālās pilnveides, tālākizglītības un neformālās izglītības pasākumi, lai uzturētu savu spēju konkurēt darba tirgū un mazinātu bezdarba iestāšanās risku (turpmāk – bezdarba riskam pakļautās personas), tai skaitā:

3.1. izdienas pensiju esošie un potenciālie saņēmēji atbilstoši šo noteikumu 22.1.apakšpunktā minētajiem iesaistes pasākumā nosacījumiem – atsevišķos amatos un profesijās strādājušie, kuriem pēc noteikta laika nostrādāšanas turpmākais darbs saistīts ar profesionālo iemaņu zudumu vai sociālo bīstamību:

3.1.1. saskaņā ar Ministru padomes 1992.gada 26.marta lēmumu Nr.104 “Par izdienas pensijām” transporta darbinieki (aviācijas, dzelzceļa, sabiedriskā transporta, jūras un upju transporta) un radošie darbinieki (cirka, operas, baleta u.c. mākslinieki);

3.1.2. saskaņā ar normatīvajiem aktiem par izdienas pensijām tiesneši, prokurori, diplomāti, korupcijas novēršanas un apkarošanas biroja amatpersonas, Iekšlietu ministrijas sistēmas iestāžu un Ieslodzījuma vietu pārvaldes darbinieki ar speciālajām dienesta pakāpēm, valsts un pašvaldību profesionālo orķestru, koru, koncertorganizāciju, teātru un cirka mākslinieki;

3.2. bezdarba riskam pakļautās personas vecumā no 50 gadiem atbilstoši šo noteikumu 22.2.apakšpunktā minētajiem iesaistes pasākumā nosacījumiem.

4. Pasākuma ietvaros līdz 2018.gada 31.decembrim ir sasniedzami šādi uzraudzības rādītāji:

4.1. iznākuma rādītājs – nodarbināto personu skaits, kas saņēmuši Eiropas Sociālā fonda atbalstu dalībai pieaugušo apmācībās – 4 000;

4.2. rezultāta rādītājs – nodarbināto personu skaits, kas pilnveidojuši kompetenci pēc dalības Eiropas Sociālā fonda apmācībās – 2 500;

 4.3. finanšu rādītājs – līdz 2018.gada 31.decembrim sertificēti izdevumi 1 125 000 *euro*.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Izglītības un zinātnes ministrija (turpmāk – atbildīgā iestāde).

7. Pasākuma ietvaros pieejamais kopējais attiecināmais finansējums ir 2 500 000 *euro*, tai skaitā Eiropas Sociālā fonda finansējums – 2 125 000 *euro* un valsts budžeta finansējums – 375 000 *euro*.

8. Maksimālais attiecināmais Eiropas Sociālā fonda finansējuma apmērs ir 85 procenti no šo noteikumu 7.punktā noteiktā pasākumam pieejamā kopējā attiecināmā finansējuma.

9. Pasākuma projekta minimālā attiecināmo izmaksu kopsumma nav ierobežota, maksimālā attiecināmo izmaksu kopsumma ir 2 500 000 *euro*.

10. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un tās ir radušās, sākot ar šo noteikumu spēkā stāšanās dienu.

**II. Prasības projekta iesniedzējam**

11. Projekta iesniedzējs pasākuma ietvaros ir tiešās pārvaldes iestāde, kas saskaņā ar Bezdarbnieku un darba meklētāju atbalsta likumu īsteno valsts politiku bezdarba mazināšanas un bezdarbnieku, darba meklētāju un bezdarba riskam pakļauto personu atbalsta jomā – Nodarbinātības valsts aģentūra (turpmāk arī finansējuma saņēmējs).

12. Projekta iesniedzējs sagatavo un uzaicinājumā noteiktajā termiņā iesniedz sadarbības iestādē projekta iesniegumu saskaņā ar projekta iesnieguma atlases nolikuma prasībām.

**III. Atbalstāmās darbības un izmaksas**

13. Pasākuma ietvaros atbalstāmas šādas darbības:

13.1. atbalsts karjeras pakalpojumiem, kas ietver palīdzību karjeras plānošanā, profesionālās piemērotības noteikšanā, kvalifikācijas paaugstināšanā un pārkvalifikācijas jautājumos, izglītības pakalpojumu izvēlē, kā arī darba meklēšanas un saglabāšanas prasmju apguvē, lai sekmētu iekļaušanos darba tirgū un veicinātu sociāli aktīvu attieksmi pret mūžizglītību;

13.2. atbalsts profesionālās tālākizglītības programmu apguvei (tai skaitā tālmācības formā), kas bezdarba riskam pakļautām personām dod iespēju iegūt profesionālo kvalifikāciju;

13.3.  atbalsts profesionālās pilnveides izglītības programmu apguvei (tai skaitā tālmācības formā), kas bezdarba riskam pakļautām personām dod iespēju pilnveidot savu profesionālo meistarību un apgūt mainīgajām darba tirgus prasībām atbilstošas sistematizētas profesionālās zināšanas un prasmes (izņemot tās profesionālās pilnveides izglītības programmas, kuras paredz transportlīdzekļu un traktortehnikas vadītāja kvalifikācijas iegūšanu);

13.4. atbalsts neformālās izglītības programmu apguvei (tai skaitā tālmācības formā), tai skaitā mainīgajām darba tirgus prasībām atbilstošu sistematizētu sociālo un profesionālo pamatprasmju apguve, noslēguma pārbaudījumu organizēšana (izņemot tās izglītības programmas, kuras paredz transportlīdzekļu un traktortehnikas vadītāja kvalifikācijas iegūšanu);

13.5. pasākumi bezdarba riskam pakļauto nodarbināto personu atbalstam (atbalsts reģionālajai mobilitātei);

13.6. pasākuma rezultātu novērtēšana un priekšlikumu izstrāde atbalsta pilnveidošanai;

13.7. semināri par pasākuma īstenošanu;

13.8. informācijas un publicitātes pasākumi par projekta īstenošanu;

13.9. projekta vadība un īstenošanas nodrošināšana.

14. Pasākuma ietvaros plāno šādas izmaksu pozīcijas:

14.1. tiešās attiecināmās izmaksas;

14.2. netiešās attiecināmās izmaksas;

14.3. neparedzētās izmaksas.

15. Šo noteikumu 14.1.apakšpunktā minētās tiešās attiecināmās izmaksas ietver šādas izmaksu pozīcijas:

15.1. tiešās personāla izmaksas (projekta īstenošanas un projekta vadības personāla atlīdzības izmaksas) atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;

15.2. mērķa grupas nodrošinājuma izmaksas – finanšu atbalsts reģionālajai mobilitātei šo noteikumu 13.2., 13.3. un 13.4.apakšpunktā minēto atbalstāmo darbību īstenošanai;

15.3. pārējās projekta īstenošanas izmaksas:

15.3.1. pakalpojumu (uzņēmuma līgumu) izmaksas šo noteikumu 13.1., 13.6., 13.7., 13.8. un 13.9.apakšpunktā minēto atbalstāmo darbību īstenošanai;

15.3.2. apmācību izmaksas (apmācību kupona izmaksas) pilnā apmērā atbilstoši kārtībai, kas noteikta normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem, šo noteikumu 13.2., 13.3. un 13.4.apakšpunktā minēto atbalstāmo darbību īstenošanai;

15.3.3. iekšzemes komandējumu un dienesta braucienu izmaksas šo noteikumu 15.1.apakšpunktā minētajam personālam atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi;

15.3.4. transporta izmaksas (maksa par degvielu, transportlīdzekļa noma, transporta pakalpojumu pirkšana, sabiedriskā transporta izmantošana) šo noteikumu 15.1. apakšpunktā minētajam personālam;

15.3.5. obligāto veselības pārbaužu izmaksas un redzes korekcijas līdzekļu kompensācijas izmaksas šo noteikumu 15.1.apakšpunktā minētajam personālam.

16. Šo noteikumu 15.2.apakšpunktā minētā finanšu atbalsta reģionālajai mobilitātei ietvaros plāno izmaksas transporta izdevumu segšanai braucieniem no deklarētās dzīvesvietas vai darba vietas uz apmācību vietu un atpakaļ atbilstoši apmācību ilgumam, ja bezdarba riskam pakļautās persona piedalās šo noteikumu 13.2., 13.3. un 13.4.apakšpunktā minētajās atbalstāmajās darbībās, un tās kompensē šādā kārtībā:

16.1. par apmācību pirmo mēnesi – avanss 100 *euro* apmērā, ko izmaksā piecu darbdienu laikā no lēmuma pieņemšanas par atbalsta piešķiršanu;

16.2. par nākamajiem mēnešiem ikmēneša finanšu atbalsts nepārsniedz 100 *euro* mēnesī. Finanšu atbalstu aprēķina, ņemot vērā katrā mēnesī radušās faktiskās transporta izdevumu izmaksas, no kurām proporcionāli katru mēnesi tiek atskaitīts pirmajā mēnesī saņemtās finanšu atbalsta summas atlikums (ja transporta izdevumi pirmajā mēnesīir bijuši mazāki par 100 *euro* mēnesī).

17. Šo noteikumu 15.3.1.apakšpunktā minēto pakalpojumu (uzņēmumu līgumu) izmaksas ietver:

17.1. telpu īres un nomas izmaksas šo noteikumu 13.1.apakšpunktā minētās atbalstāmās darbības īstenošanai;

17.2. kafijas paužu izmaksas šo noteikumu 13.7.apakšpunktā minētās atbalstāmās darbības īstenošanai;

17.3. darba vietas aprīkojuma iegādes izmaksas šo noteikumu 15.1.apakšpunktā minētajam personālam šo noteikumu 13.9.apakšpunktā minētās atbalstāmās darbības īstenošanai jaunu darba vietu radīšanai vai esošo darba vietu atjaunošanai ne vairāk kā 3 000 *euro* apmērā vienai darba vietai visā projekta īstenošanas laikā. Ja personāls ir nodarbināts uz normālo darba laiku, darba vietas aprīkojuma iegādes izmaksas ir attiecināmas 100 procentu apmērā. Ja personāls ir nodarbināts uz nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli slodzes procentuālajam sadalījumam;

17.4. veselības apdrošināšanas izmaksas šo noteikumu 15.1.apakšpunktā minētajam personālam šo noteikumu 13.9.apakšpunktā minētās atbalstāmās darbības īstenošanai, ja veselības apdrošināšana paredzēta finansējuma saņēmēja iestādē. Ja personāls ir nodarbināts uz normālo darba laiku, veselības apdrošināšanas izmaksas ir attiecināmas 100 procentu apmērā. Ja personāls ir nodarbināts nepilnu darba laiku, veselības apdrošināšanas izmaksas nosakāmas atbilstoši nepilnā darba laika noslodzei. Ja personāla atlīdzībai piemēro daļlaika attiecināmības principu, veselības apdrošināšanas izmaksas nosakāmas proporcionāli atlīdzības procentuālajam sadalījumam. Veselības apdrošināšanas izmaksas ir attiecināmas tikai uz periodu, kad personāls ir nodarbināts projektā;

17.5. finansējuma saņēmēja informācijas sistēmas pilnveides izmaksas šo noteikumu 3.punktā minētās mērķa grupas pārbaudei un iesaistei pasākumā.

18. Šo noteikumu 14.2.apakšpunktā minētās netiešās attiecināmās izmaksas finansējuma saņēmējs plāno kā vienu izmaksu pozīciju 15 procentu apmērā no šo noteikumu 15.1.apakšpunktā minētajām tiešajām personāla izmaksām.

19. Šo noteikumu 14.3.apakšpunktā minētās neparedzētās izmaksas (izdevumi papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami noslēgtās vienošanās par projekta īstenošanu izpildes nodrošināšanai) projektā plāno kā vienu izdevumu pozīciju, un tā nepārsniedz divus procentus no kopējāmprojekta tiešajām attiecināmajām izmaksām. Neparedzēto izmaksu izlietošanu pirms izdevumu veikšanas finansējuma saņēmējs saskaņo ar sadarbības iestādi vienošanās par projekta īstenošanu noteiktajā kārtībā.

20. Pasākuma ietvaros šo noteikumu 14.punktā minēto izmaksu pievienotās vērtības nodokļa izmaksas ir attiecināmās izmaksas, ja tās nav atgūstamas atbilstoši normatīvajos aktos nodokļu politikas jomā noteiktajā kārtībā.

**IV. Pasākuma īstenošanas nosacījumi**

21. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

22. Pasākumā iesaista:

22.1. šo noteikumu 3.1.apakšpunktā minēto mērķa grupu, ja tā ir sasniegusi attiecīgajā normatīvajā aktā par izdienas pensijām noteikto izdienas pensijas vecumu vai tai līdz attiecīgajā normatīvajā aktā par izdienas pensijām noteiktā izdienas pensijas vecuma sasniegšanai ir atlikuši ne vairāk kā divi gadi;

22.2. šo noteikumu 3.2.apakšpunktā minēto mērķa grupu, ja tai līdz likuma „Par valsts pensijām” noteiktajam pensionēšanās vecumam ir atlikuši ne mazāk kā pieci gadi.

23. Šo noteikumu 13.1., 13.2., 13.3. un 13.4.apakšpunktā minētajā atbalstāmajā darbībā iesaista mērķa grupu, kura nesaņem atbalstu 8.4.1.specifiskā atbalsta mērķa “Pilnveidot nodarbināto personu profesionālo kompetenci” 8.4.1.2.pasākuma “Pilnveidot nodarbināto personu profesionālo kompetenci” ietvaros un kura nav iesaistīta citās finansējuma saņēmēja organizētajās karjeras konsultācijās un apmācību pasākumos vai šādu atbalstu saņēmusi vismaz pirms 12 mēnešiem. Bezdarba riskam pakļautās nodarbinātās personas var iesaistīt šo noteikumu 13.2. un 13.3.apakšpunktā minēto izglītības programmu apguvē atkārtoti ne ātrāk kā divus gadus pēc iepriekšējās dalības darbības programmas “Cilvēkresursi un nodarbinātība” papildinājuma 1.2.2.1.2.apakšaktivitātē “Atbalsts mūžizglītības politikas pamatnostādņu īstenošanai”.

24. Šo noteikumu 3.punktā minētā mērķa grupa:

24.1. var saņemt atbalstu ne vairāk kā vienā šo noteikumu 13.2., 13.3. un 13.4.apakšpunktā minētajā atbalstāmajā darbībā;

24.2. pirms dalības šo noteikumu 13.2., 13.3. vai 13.4.apakšpunktā minētajā atbalstāmajā darbībā persona jāiesaista šo noteikumu 13.1.apakšpunktā minētajā atbalstāmajā darbībā.

25. Šo noteikumu 13.1., 13.2. un 13.3.apakšpunktā minēto atbalstāmo darbību finansējuma saņēmējs īsteno atbilstoši normatīvajiem aktiem par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem, ciktāl šie noteikumi nenosaka citādi.

26. Šo noteikumu 13.2. un 13.3.apakšpunktā minēto atbalstāmo darbību īstenošanai finansējuma saņēmējs piesaista profesionālās izglītības iestādes, kurām piešķirts profesionālās izglītības kompetences centra statuss, un valsts un pašvaldību dibinātās profesionālās izglītības iestādes, kuru infrastruktūras uzlabošana ir veikta no Eiropas Reģionālā attīstības fonda līdzekļiem.

27. Šo noteikumu 13.2., 13.3. un 13.4.apakšpunktā minēto atbalstu sniedz atbilstoši normatīvajos aktos par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem noteiktajā kārtībā apstiprinātajiem sarakstiem, kas nosaka apmācību jomas, izglītības programmas, profesijas un sociālās un profesionālās pamatprasmes, kurās atbilstoši darba tirgus pieprasījumam un tautsaimniecības nozaru attīstības prognozēm nepieciešams veikt bezdarbnieku, darba meklētāju un bezdarba riskam pakļauto personu apmācību.

28. Šo noteikumu 15.3.1.apakšpunktā minētos pakalpojumu sniedzējus finansējuma saņēmējs piesaista atbilstoši Publisko iepirkumu likumam. Šo noteikumu 13.6.apakšpunktā minēto pasākuma rezultātu novērtēšanu veic ne vēlāk kā līdz 2018.gada 30.septembrim.

29. Īstenojot šo noteikumu 13.5.apakšpunktā minēto atbalstāmo darbību:

29.1. finansējuma saņēmējs piešķir atbalstu reģionālajai mobilitātei, ievērojot šādas prasības:

29.1.1. apmācību vieta atrodas vismaz 20 kilometru attālumā no:

29.1.1.1. bezdarba riskam pakļautās nodarbinātās personas deklarētās dzīvesvietas, un persona norādītajā dzīvesvietā ir deklarēta vismaz sešus mēnešus vai šajā laikā mainījusi deklarēto dzīvesvietu, un gan jaunā, gan iepriekšējā dzīvesvieta atrodas vienas pašvaldības administratīvajā teritorijā vai;

29.1.1.2. bezdarba riskam pakļautās nodarbinātās personas darba vietas;

29.1.2. ir saņemts bezdarba riskam pakļautās nodarbinātās personas iesniegums par nepieciešamo finanšu atbalstu reģionālajai mobilitātei, un finansējuma saņēmējs ir pieņēmis lēmumu par finanšu atbalsta piešķiršanu (lēmumu pieņem triju darbdienu laikā pēc iesnieguma saņemšanas);

29.2. finansējuma saņēmējs finanšu atbalstu reģionālajai mobilitātei izmaksā, ievērojot šādus nosacījumus:

29.2.1. pēc katra apmācību mēneša beigām, bet ne vēlāk kā līdz kārtējā mēneša piektajam datumam bezdarba riskam pakļautās nodarbinātās personas iesniedz finansējuma saņēmējam izdevumus apliecinošus dokumentus par iepriekšējo apmācību mēnesi (sabiedriskā transporta braukšanas biļetes vai degvielas izdevumus apliecinošus dokumentus);

29.2.2. ikmēneša finanšu atbalstu par apmācību mēnesi finansējuma saņēmējs izmaksā līdz kārtējā mēneša desmitajam vai divdesmitajam datumam pēc transporta izdevumus apliecinošo dokumentu saņemšanas;

29.2.3. ja bezdarba riskam pakļautai personai iestājas pārejoša darbnespēja, viņas pienākums ir nākamajā darbdienā pēc pārejošas darbnespējas beigām par to paziņot finansējuma saņēmējam. Par pārejošas darbnespējas laiku finanšu atbalsta izmaksas netiek veiktas, un finanšu atbalsta saņemšanas laiks netiek pagarināts;

29.2.4. ja bezdarba riskam pakļautā persona pārtrauc apmācību, viņas pienākums ir divu darbdienu laikā pēc apmācību pārtraukšanas dienas atlīdzināt finansējuma saņēmēja pārmaksāto finanšu atbalsta summu par periodu, kurā persona vairs nav bijusi apmācībās.

30. Īstenojot projektu, finansējuma saņēmējs:

30.1. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana. Informācijas un publicitātes pasākumus īsteno finansējuma saņēmēja projekta vadības personāls vai piesaistīts pakalpojuma sniedzējs;

30.2. savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu;

30.3. piesaistot šo noteikumu 15.1.apakšpunktā minēto personālu uz darba līguma pamata un paredzot tam atlīdzības izmaksas, nodrošina, ka personāls tiek piesaistīts uz normālo vai nepilnu darba laiku (tai skaitā atlīdzībai var piemērot daļlaika attiecināmības principu), attiecīgi veicot darba laika uzskaiti par veiktajām funkcijām un nostrādāto laiku;

30.4. uzkrāj datus par horizontālā principa „Vienlīdzīgas iespējas” horizontālā rādītāja “Atbalstu saņēmušie sociālās atstumtības un nabadzības riskam pakļautie iedzīvotāji” sasniegšanu;

30.5. uzkrāj informāciju par projekta ietvaros atbalstu saņēmušajām personām atbilstoši normatīvajos aktos, kas nosaka Eiropas Savienības struktūrfondu un Kohēzijas fonda projektu pārbaužu veikšanas kārtību 2014.–2020.gada plānošanas periodā, maksājuma pieprasījuma veidlapā noteiktajiem datiem un atbilstoši Eiropas Parlamenta un Padomes 2013.gada 17.decembra Regulai  (ES) Nr.1304/2013 par Eiropas Sociālo fondu un ar ko atceļ Padomes Regulu (EK) Nr.1081/2006. Finansējuma saņēmējs pēc vadošās iestādes pieprasījuma nodrošina šo datu pieejamību izvērtēšanas vajadzībām;

30.6. nodrošina mērķa grupas vajadzību un sasniedzamo rādītāju uzskaiti, analīzi un uzraudzību novadu teritoriālo vienību (tai skaitā pagasta) līmenī;

30.7. uzskaita traucējošos apstākļus bezdarba riskam pakļautās nodarbinātās personas iesaistei pasākumā, informāciju ievietojot savā tīmekļa vietnē.

31. Grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā.

32. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2018.gada 31.decembrim.

33. Projekta īstenošanas vieta ir Latvijas Republikas teritorija.

**V. Projektu iesniegumu atlases un vienošanās par projekta īstenošanu sadarbības iestādes vienpusēja uzteikuma nosacījumi**

34. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem mēneša laikā no projekta iesnieguma iesniegšanas beigu datuma, kas noteikts projekta iesnieguma atlases nolikumā.

35. Sadarbības iestādei ir tiesības vienpusēji atkāpties no vienošanās par projekta īstenošanu jebkurā no šādiem gadījumiem:

35.1. finansējuma saņēmējs nepilda vienošanās par projekta īstenošanu noteikumus, tai skaitā projekta īstenošana nenotiek atbilstoši projektā noteiktajiem termiņiem vai ir iestājušies citi apstākļi, kas negatīvi ietekmē vai var ietekmēt atbalsta mērķa, pasākuma uzraudzības rādītāju sasniegšanu;

35.2. citos gadījumos, kas noteikti vienošanās par projekta īstenošanu.

Ministru prezidente Laimdota Straujuma

Izglītības un zinātnes ministre Mārīte Seile

Iesniedzēja:

Izglītības un zinātnes ministre Mārīte Seile

Vizē:

Izglītības un zinātnes ministrijas

valsts sekretāres vietniece,

Izglītības departamenta direktore,

valsts sekretāres pienākumu izpildītāja Evija Papule

27.06.2015. 8:52

2551

L.Vilde-Jurisone

67047767